地動
作者：曾鞏
朝代：宋

paragraphs: 吾聞元氣判爲二，升降相輔非相傷。
今者無端越疆畔，陰氣焰焰侵於陽。
陽收剛明避其勢，陰負捷勝尤倡佯。
地乘是氣亢於下，震蕩裂拆乖其常。
齊秦晉代及荆楚，千百其堵崩連牆。
隆丘桀屋不自定，翩若猛吹摇旌幢。
生民洶洶避無所，如寄厥命於湖江。
有聲四出嘻可怕，誰擊萬鼓何雷硠。
陰爲氣靜乃如此，天意昧密寧能詳。
或云蠻夷尚侵軼，已事豈必垂災祥。
意者邪臣有專恣，氣象翕翕難爲當。
據經若此非臆决，皎如秋日浮清霜。
祖宗威靈陛下聖，安得直語聞明堂。
朝廷肅穆法度治，豈用懔懔憂胡羌。